Document ID: 32014D0013

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 11ης Δεκεμβρίου 2013 σχετικά με την έγκριση των μέτρων που πρότεινε το Ηνωμένο Βασίλειο για την προστασία των θαλάσσιων οικοσυστημάτων στις ζώνες διατήρησης Haisborough Hammond & Winterton, Start Point to Plymouth Sound & Eddystone, και Land's End & Cape Bank [κοινοποιηθείσα υπό τον αριθμό C(2013) 9003] Τα κείμενα στην αγγλική, γαλλική και ολλανδική γλώσσα είναι τα μόνα αυθεντικά (2014/13/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και τη βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (1), και ιδίως το άρθρο 9 σε συνδυασμό με το άρθρο 8 παράγραφος 3: Εκτιμώντας τα ακόλουθα: (1) Η οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (2) προβλέπει τη δυνατότητα καθορισμού σε ενωσιακό επίπεδο συγκεκριμένων τόπων διατήρησης. Με βάση τα άρθρα 3 και 4 της εν λόγω οδηγίας απαιτείται από τα κράτη μέλη να συμβάλλουν στη σύσταση του δικτύου ειδικών ζωνών διατήρησης και, με βάση το άρθρο 6 της ίδιας οδηγίας, να λαμβάνουν τα κατάλληλα μέτρα για την προστασία των εν λόγω τόπων από ενοχλήσεις και υποβάθμιση. (2) Βάσει της εκτελεστικής απόφασης της Επιτροπής 2012/13/ΕΕ (3), οι περιοχές Haisborough, Hammond & Winterton (UK0030369), Start Point to Plymouth Sound & Eddystone (UK0030373) και Land's End & Cape Bank (UK0030375) συμπεριελήφθησαν στον κατάλογο των τόπων κοινοτικής σημασίας δυνάμει του άρθρου 4 παράγραφος 2 της οδηγίας 92/43/ΕΟΚ. (3) Τα μέτρα που αφορούν τη διατήρηση, διαχείριση και εκμετάλλευση των έμβιων υδρόβιων πόρων υπόκεινται στους κανόνες της κοινής αλιευτικής πολιτικής. (4) Σύμφωνα με το άρθρο 9 του κανονισμού (ΕΚ) αριθ. 2371/2002, τα κράτη μέλη μπορούν να λαμβάνουν μέτρα, τα οποία δεν εισάγουν διακρίσεις, για την ελαχιστοποίηση των επιπτώσεων της αλιείας στη διατήρηση των θαλάσσιων οικοσυστημάτων εντός 12 ναυτικών μιλίων από τις γραμμές βάσης τους, υπό τον όρο ότι η Κοινότητα δεν έχει λάβει μέτρα διατήρησης και διαχείρισης ειδικά για την περιοχή αυτήν. Βάσει της οδηγίας 92/43/ΕΟΚ απαιτείται ο καθορισμός των αναγκαίων μέτρων διατήρησης για τους εν λόγω τόπους. Τα μέτρα των κρατών μελών πρέπει να είναι συμβατά προς τους στόχους της κοινής αλιευτικής πολιτικής όπως αυτά καθορίζονται στο άρθρο 2 του κανονισμού (ΕΚ) αριθ. 2371/2002 και να μην είναι λιγότερο αυστηρά από εκείνα που προβλέπονται από την υφιστάμενη νομοθεσία της Ένωσης. Εάν τα εν λόγω μέτρα εφαρμόζονται σε αλιευτικά σκάφη άλλων κρατών μελών, πρέπει να κοινοποιούνται στην Επιτροπή, στα κράτη μέλη και στα οικεία περιφερειακά γνωμοδοτικά συμβούλια και στη συνέχεια να επιβεβαιώνονται από την Επιτροπή. (5) Στις 18 Νοεμβρίου 2013 το Ηνωμένο Βασίλειο κοινοποίησε τα μέτρα τα οποία προτίθεται να λάβει στις παραπάνω τρεις ζώνες διατήρησης, στο Βέλγιο και στη Γαλλία, που είναι τα κράτη μέλη που επηρεάζονται από τα μέτρα, καθώς και στο περιφερειακό γνωμοδοτικό συμβούλιο της Βόρειας Θάλασσας και στην Ευρωπαϊκή Επιτροπή. (6) Με βάση τα μέτρα που προέβλεψε το Ηνωμένο Βασίλειο σύμφωνα με την οδηγία 92/43/ΕΟΚ οριοθετούνται οι τρεις ζώνες διατήρησης, και η απαγόρευση της χρήσης συρόμενων αλιευτικών εργαλείων βυθού σε συγκεκριμένες περιοχές σε κάθε μία από τις τρεις καθορισμένες ζώνες διατήρησης. Για τους σκοπούς των μέτρων που εξετάζονται από την παρούσα απόφαση, το Ηνωμένο Βασίλειο ορίζει τα συρόμενα αλιευτικά εργαλεία βυθού ως αλιευτικά εργαλεία που ωθούνται ή σύρονται μέσα από τη θάλασσα και έρχονται σε επαφή με το βυθό της θάλασσας. Σε αυτά περιλαμβάνονται βενθοπελαγικές τράτες με πόρτες, βενθοπελαγικές δοκότρατες καθώς και συρόμενες και απορροφητικές δράγες. (7) Τα μέτρα που προτείνει το Ηνωμένο Βασίλειο αποσκοπούν στο να συμβάλουν στην εφαρμογή της οδηγίας 92/43/ΕΟΚ και είναι συμβατά με τους στόχους που ορίζονται στο άρθρο 2 του κανονισμού (ΕΚ) αριθ. 2371/2002, ιδίως με την προληπτική προσέγγιση που πρέπει να ακολουθείται κατά τη λήψη μέτρων που αποσκοπούν στην προστασία και διατήρηση των έμβιων υδρόβιων πόρων. ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Με την παρούσα εγκρίνονται τα μέτρα που πρότεινε το Ηνωμένο Βασίλειο για την προστασία των θαλάσσιων οικοσυστημάτων στις ζώνες διατήρησης Haisborough Hammond & Winterton, Start Point to Plymouth Sound & Eddystone, και Land's End & Cape Bank, όπως ορίζεται στο παράρτημα. Άρθρο 2 Η παρούσα απόφαση απευθύνεται στο Βασίλειο του Βελγίου, στη Γαλλική Δημοκρατία και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας. Βρυξέλλες, 11 Δεκεμβρίου 2013.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 2825
1652
122
2106
4590
913
567
2200
833
2476

EuroVoc IDs (Expanded): 2825
1652
122
2106
4590
913
567
2200
833
2476

Dataset Source: meu

Split: test